text: Chandermohan.Sharma@timesgroup.com अजब संयोग है कि पिछले सप्ताह रिलीज हुई म्यूजिकल लव-स्टोरी 'सनम तेरी कसम' में भटके हीरो को राह पर लाने के लिए हिरोइन आखिर में एक बहुत बड़ा कदम उठाती है, वहीं दिव्या खोसला की इस म्यूजिकल लव-स्टोरी में हिरोइन की जान बचाने के लिए हीरो ऐसा कुछ करता है जो उसके प्यार को अमर बना देता है। दोनों फिल्मों में सच्चे प्यार को हासिल करने का तरीका काफी हद तक मिलता-जुलता है। फिल्मी खबरों के लिए जुड़े रहिए हमारे साथ, लाइक करें NBT Movies यंग डायरेक्टर दिव्या खोसला की बात करें तो उनकी पहली फिल्म यारियां बॉक्स ऑफिस पर कामयाब रही। दिव्या ने बजट का बड़ा हिस्सा दिल को छू लेने वाली लोकेशन में शूट करने में खर्च किया है। काश दिव्या कमाल की लोकेशन और फिल्म को बेहतर बनाने के लेटेस्ट तकनीक के साथ स्क्रीनप्ले और फिल्म की धीमी रफ्तार पर भी ध्यान देतीं तो यकीनन उनकी यह लव-स्टोरी बॉक्स ऑफिस पर पिछली फिल्म से आगे निकल पाती। कहानी : हिमाचल की बर्फीली वादियों से ढके एक छोटे से कस्बानुमा गांव में आकाश (पुलकित सम्राट) अपने दादा (ऋषि कपूर) के साथ रहता है। बचपन से ही आकाश को सच्चे प्यार की तलाश है, ऐसे में एक दिन आकाश का दादा उसे बताता है कि उसे यहां से 500 कदम की दूरी पर उसका सच्चा प्यार मिलेगा। आकाश को श्रुति से प्यार हो जाता है। हालांकि, आकाश दादा के साथ करियर बनाने के लिए अपना घर छोड़कर शहर चला जाता है। ऐसे में बचपन का प्यार वहीं छूट जाता है। यहां से कहानी में लव-ट्राइएंगल का ट्विस्ट आता है। आकाश को कंपनी का बॉस (मनोज जोशी) विदेश में एक बड़ी डील को फाइनल करने के मकसद के साथ विदेश भेजता है। यहां आकाश की मुलाकात अनुष्का (उर्वशी रातौला) से होती है, वह आकाश से इकतरफा प्यार करने लगती है। यहीं पर आकाश की मुलाकात एक अडवेंचर ट्रिप के दौरान श्रुति (यामी गौतम) से होती है। कुछ मुलाकातों के बाद आकाश को लगता है जैसे उसे उसका सच्चा प्यार यहां मिल गया है, लेकिन अडवेंचर ट्रिप खत्म होने के बाद श्रुति आकाश से कहती है कि उनका साथ बस यहां तक का था, अब वह दोबारा नहीं मिल पाएंगे। देखिए: फिल्म 'सनम रे' का ट्रेलर यहां  ऐक्टिंग : 'फुकरे' फेम पुलकित सम्राट ने अपने किरदार को अच्छे ढंग से निभाने की कोशिश की है। हालांकि, कमजोर डायलॉग डिलीवरी उनकी इस मेहनत को कम करती है। यामी गौतम का किरदार गांव की एक मासूम पहाड़न लड़की का है, लेकिन चेहरे और एक्सप्रेशन से यामी कहीं भी गांव की पहाड़ी लड़की नहीं लगती। वहीं ऑन स्क्रीन पुलकित और यामी की केमिस्ट्री कमजोर और बेहद ठंडी है। एक बार फिर ऋषि कपूर ने अपना किरदार अच्छा निभाया है। उर्वशी कई सीन में जहां यामी पर भारी नजर आईं और कई बार यामी से ज्यादा खूबसूरत भी।  निर्देशन : दिव्या ने इस छोटी सी लव-स्टोरी को पेश करने के लिए स्क्रिप्ट पर ज्यादा ध्यान देने की बजाए लोकेशन और गानों को खूबसूरती से फिल्माने में दिया है। ऐसे में दो घंटे की इस फिल्म के साथ भी दर्शक पूरी तरह से बंध नहीं पाते। दिव्या ने ऋषि कपूर जैसे मंझे हुए कलाकार से अच्छा काम लिया, लेकिन यामी गौतम के किरदार को संवारने में ज्यादा फोकस नहीं किया।  संगीत : फिल्म का म्यूजिक रिलीज से पहले ही यंगस्टर्स की जुबां पर है, फिल्म के कई गाने रिलीज से पहले कई चार्ट में टॉप फाइव में शामिल हो चुके हैं। टाइटल सॉन्ग 'सनम रे' का फिल्मांकन गजब और दिल को छूने वाला है।  क्यों देखें : अगर आप स्क्रीन पर खूबसूरत लोकेशन पर फिल्माए गानों को देखना चाहते है तो फिल्म एकबार देख सकते हैं। कमजोर स्क्रिप्ट की वजह से यह छोटी सी लव-स्टोरी आपके दिल को छू नहीं पाती। 